মুসলিম তরুণীকে বিয়ে নিয়ে বিবাদ, ইঞ্জিনিয়ার ছেলের হাতে খুন মা–বাবা

ওয়েব ডেস্ক: মুসলিম তরুণীকে বিয়ে করা নিয়ে দীর্ঘদিনের পারিবারিক বিবাদের জেরে নিজের মা–বাবাকে খুন করার অভিযোগ উঠল এক যুবকের বিরুদ্ধে (Parents are murdered))। পুলিশ সূত্রে জানা গিয়েছে, অভিযুক্তের নাম আমবেশ, পেশায় ইঞ্জিনিয়ার। অভিযোগ, খুনের পর প্রমাণ লোপাট করতে বাবা–মায়ের দেহ করাত দিয়ে টুকরো করে নদীতে ফেলে দেন তিনি (National News)।

নিহত দম্পতি হলেন ৬২ বছরের শ্যাম বাহাদুর ও ৬০ বছরের ববিতা। বেশ কয়েকদিন ধরে তাঁরা নিখোঁজ ছিলেন। সেই নিখোঁজের তদন্ত করতে গিয়েই চাঞ্চল্যকর এই হত্যাকাণ্ডের পর্দাফাঁস হয়।

আরও পড়ুন: বছরে ২ লক্ষ ভারতীয় দেশ ছাড়ছেন! মেনে নিল কেন্দ্র

পুলিশ জানিয়েছে, প্রায় পাঁচ বছর আগে এক মুসলিম মহিলাকে বিয়ে করেন আমবেশ। এই বিয়ে মেনে নিতে পারেননি তাঁর বাবা–মা। পুত্রবধূকে বাড়িতে ঢুকতে না দেওয়ায় আলাদা ভাড়াবাড়িতে সংসার শুরু করেন আমবেশ। ওই সংসারে তাঁদের দুই সন্তানও রয়েছে। একাধিকবার বাড়িতে ফেরার চেষ্টা করলেও, বিবাহবিচ্ছেদ না হলে বাড়িতে ঢুকতে দেওয়া হবে না—এমন শর্ত দেন বাবা–মা।

শেষ পর্যন্ত স্ত্রীকে এককালীন পাঁচ লক্ষ টাকা দিয়ে আলাদা হওয়ার সিদ্ধান্ত নেন আমবেশ। সেই অর্থের জন্য বাবার কাছে গেলে তিনি টাকা দিতে অস্বীকার করেন। অভিযোগ, এই নিয়েই চরম অশান্তির সূত্রপাত। এক পর্যায়ে মায়ের মাথায় ভারী পাথরের নোড়া দিয়ে আঘাত করা হয়। বাবাও প্রতিবাদ করলে তাঁকেও একইভাবে আক্রমণ করা হয়। ঘটনাস্থলেই দু’জনের মৃত্যু হয় বলে অভিযোগ।

এরপর খুনের ঘটনা গোপন করতে দেহাংশ কেটে নদীতে ফেলে দেওয়া হয়। বোন বন্দনাকে ফোন করে আমবেশ দাবি করেন, ঝগড়ার পর মা–বাবা বাড়ি ছেড়ে চলে গিয়েছেন। ঘটনার পর ছয় দিন তিনি নিজেও নিখোঁজ ছিলেন। বাড়ি ফেরার পর পরিবারের সদস্য ও প্রতিবেশীদের সন্দেহ হওয়ায় পুলিশে খবর দেওয়া হয়। জিজ্ঞাসাবাদের সময় ভেঙে পড়ে মা–বাবাকে খুনের কথা স্বীকার করেন আমবেশ—পুলিশ সূত্রে এমনটাই জানা গিয়েছে। ঘটনায় তদন্ত চলছে।